Jemen - Geopende Deure
Bevolking 30 245 000
Christelike bevolking 'n Paar duisend (Geopende Deure-beraming)
2021 Ranglysposisie 7
2020 Ranglysposisie 8
Christene in Jemen hou gewoonlik hulle geloof geheim, want hulle kan die doodstraf kry as dit ontdek word. Dis verbode om Islam te verlaat en alle Jemeniete word deur die staat as Moslems gereken.
Dis nie net die owerhede wat Christene vervolg nie. Islamitiese militante groepe dreig Christene vanuit 'n Moslemagtergrond met die dood, en stamme kan enigeen wat tot Christenskap bekeer vermoor of verban.
Die voortslepende oorlog, humanitêre krisis en COVID-19-pandemie in Jemen beïnvloed alle burgers, omdat noodleniging meestal deur organisasies versprei word wat van plaaslike Islamities leiers en plaaslike moskees gebruik maak om hulp uit te deel. Hulle diskrimineer teen enigiemand wat nie as 'n toegewyde Moslem gesien word nie. Jemense Christene word in sommige gevalle hulp geweier by hospitale met te min hulpbronne.
Ontmoet vir Mohammad
"Ek kon nie die Bybel by die huis lees nie, want dit sou nie veilig wees nie. Ek moes die Boek wegsteek en buite die huis lees… Toe ek tot geloof gekom het, het ek gedink ek is die enigste gelowige in Jemen. Ek het geen ander Jemense Christene geken nie. Nou ken ek baie, en daar is nog baie soos ons."
Mohammad* het 'n Bybel in 'n tweedehandse winkel gekry. Hy het 'n volgeling van Jesus geword, maar nie geweet dat daar enige ander Christene in die land is nie. Nou lei hy en sy vrou, *Alima, 'n huiskerk waar hulle saam die Bybel bestudeer, lofprysing doen en aanbid.
*Name vir sekuriteitsredes verander.
Bid vir Jemen
Bid vir die Jemense mense na 'n jaar waarin die oorlog voortduur, tesame met vloede, sprinkane en COVID-19. Bid dat vrede in die land sal heers en dat mense hulle lewens kan begin herbou.
Bid vir geheime gelowiges en geheime huiskerke, dat hulle wysheid en onderskeidingsvermoë sal hê terwyl hulle gelowiges ondersteun.
Bid vir dié wat groot risiko's neem om diegene wat soekend is en nuwe gelowiges met dissipelskap te ondersteun. Bid vir veiligheid terwyl hulle deur konflikgebiede reis, en dat God hulle sal gebruik om nuwe en begaafde leiers op te rig in elke deel van die land.
Wat doen Geopende Deure om Christene in Jemen te help?
Geopende Deure ondersteun die liggaam van Christus in die Arabiese Skiereiland deur gebedsondersteuning, die verspreiding van Skrif-hulpbronne en die opleiding van gelowiges en pastore.